Ego Odo dux Burgundie notum facio tam presentibus quam futuris quod Milo abbas Sancti Stephani Divionis et conventus eius humili supplicatione me rogaverunt ut venditionem illam grangie de Nuilleio cum omnibus appendiciis et pertinentiis suis quam fecerunt monasterio Cistercii in tuitione perpetua susciperem. Ad quorum petitionem venditionem predictam sub mea tuitione suscepi perpetuo conservandam. Huius rei testes sunt : Guido abbas de Maceriis, Pontius cellerarius Cistercii, Nicholaus cellerarius de Maceriis, Huo dominus Vergey, Nicholaus clericus meus, Dodo de Marrigneio. Et ut hoc ratum in perpetuo habeatur presentem cartam sigilli mei munimine feci roborari. Actum est hoc anno Dominice Incarnationis Mo Co XCo septimo.